**Întreabă-mă orice**

*Panait Gabriela*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Întreabă-mă orice

Întreabă-mă orice pentru o seară!

Nu am să pot răni această clipă

Când palmele îmi sunt parcă de ceară

Şi inima se zbate-ntr-o aripă.

Ai buzele ca macii înfloriți,

Striviți de ploaia rece căzută de prin zări.

Se-aştern în palma mea curgând grăbiți

Aşa cum cad a tale sărutări!

Se zbate noaptea-n ochii zării reci

Şi vântul naşte umbre pe alei.

Cad frunze nevăzute pe poteci

Şi stele ard ca ochii unor zei!

Trec anotimpuri peste noi iubire!

Mă voi trezi prin fulgi reci de zăpadă

Ce vor topi o caldă amintire

Ascunsă printre frunze în livadă...!